User:Iioanasan10/sandbox

Născut în localitatea Gura Văii, judeţul Bacău, poetul Ion Ruşeţ a ajuns pe meleagurile dâmboviţene, în urma repartiţiei ca profesor de limba şi literatura română la Liceul „N. Titulescu” din Pucioasa, unde a susţinut cu tot sufletul Cenaclul literar „Luceafărul”. Ion Ruşeţ a absolvit studiile liceale la Oneşti şi a fost licenţiat al Facultăţii de Filologie a Universităţii „Al.I. Cuza” din Iaşi. A debutat cu versuri în revista „Luceafărul” (1975) şi a fost colaborator al revistelor „România literară” şi „Viaţa românească”.

Jurnalistul Petre Mihai Băcanu l-a cooptat pe Ion Ruşeţ în anul 1988 la realizarea ziarului clandestin denumit „România” („organ al Agenţiei Naţionale «R» pentru reconstrucţie, restructurare şi redeşteptare”), împreună cu colegii Mihai Creangă, Anton Uncu şi Ştefan Niculescu Mayer. Petre Mihai Băcanu scria despre moartea poetului Ion Ruşeţ: „Un membru al Grupului «R», poetul Ion Ruşeţ de la Pucioasa, a fost internat într-un spital psihiatric şi aruncat pe casa scărilor. (...)

A murit suspect, prematur şi i-au rămas în manuscris volumele de poezie «Podul de aur» şi «Scara adâncurilor»”. Prof.univ.dr. Victor Petrescu, fostul director al Bibliotecii Judeţene Dâmboviţa, menţiona: „Poet înzestrat, un mistic de expresie clasică, profund interiorizat, exemplu: «Sunt pe cumpănă, întind braţele: unde-i pământul?/ în mijlocul meu pustiu, între cărţi, în vălul lumină-abis?/ Cine-i aproapele? Unde-i pasul urmându-l?/ În disperare, în sălbăticie, în muzică, în vis?»”. Dintre cei care i-au făcut poetului Ion Ruşeţ recenzii sau prezentări, mai amintim pe: Dumitru Stancu, Ion Ştefan Ghilimescu, Serghe Paraschiva.

În memoria sa, Colegiul Naţional „N. Titulescu” din Pucioasa organizează anual Concursul judeţean de creaţie literar- artistică „Ion Ruşeţ”, manifestare care se adresează tinerilor creatori de poezie, proză, eseu, dramaturgie şi grafică din clasele liceale.